Kineserne er helt ville etter nettvalutaen bitcoin

Interessen for nettvalutaen bitcoin har eksplodert i Kina. Nå tar myndighetene grep og forbyr banker og andre finansinstitusjoner å handle med disse digitale pengene.

Bitcoin er noen steder – som denne restauranten i San Francisco, USA – godtatt som vanlig betalingsmiddel for kjøp og salg av varer og tjenester. STEPHEN LAM, REUTERS/NTB SCANPIX

6. desember 2013

Like etter kunngjøringen om dette onsdag falt verdien av bitcoin målt mot den kinesiske valutaen yuan.

Flere reguleringer?

Analytikere mener myndighetenes forbud er første skritt på veien mot en mer omfattende regulering av bruken av denne elektroniske betalingsmåten.

Det er i en felles uttalelse at den kinesiske sentralbanken og fire andre offentlige organer uttrykker bekymring for den utbredte bruken av det nye betalingsmiddelet for transaksjoner på internett.

En risiko

Selv om bitcoin ikke utgjør noen trussel mot Kinas finanssystem, kan den utgjøre en risiko, fremgår det av uttalelsen.

Myndighetene innfører imidlertid ingen begrensninger på enkeltpersoners handel med og bruk av bitcoin – i denne omgang.

På den kinesiske, nettbaserte markedsplassen FXBTC.com falt bitcoinkursen mot den kinesiske valutaen yuan med 20 prosent rett etter at myndighetenes nye forbud ble kjent.

Les også Kastet Bitcoins verdt 46 millioner kroner

Mot dollar falt bitcoin onsdag med 11 prosent på bitcoinbørsen BTC-e.

Store svingninger

Prisen på slike digitale penger svinger voldsomt. Verdien mot dollar er steget rundt 800 prosent de siste to månedene, ifølge bitcoinity.org.

En anonym ekspert sier til nyhetsbyrået Reuters at prisen på bitcoins kan bli halvert på kort sikt etter onsdagens kunngjøring fra kinesiske myndigheter.

— Kineserne er størst

Selv om det ikke foreligger noen offisielle tall, sier bitcoinmeglere at kineserne er de største aktørene i dette markedet.

De skal angivelig ha kontroll med en svært stor andel av de virtuelle pengene som er i omløp på nettet.

Den kinesiske bitcoinbørsen BTC China i Shanghai er nylig blitt verdens største markedsplass for handel med nettvalutaen.

Penger for kriminelle

Den kinesiske sentralbanken er bekymret over at slike pengetransaksjoner over Internett med slike digitale penger kan brukes til mange former for forbrytelser, blant annet hvitvasking av penger som stammer fra kriminell virksomhet og kjøp og salg av narkotika.

Bitcoin kan være velegnet for slike formål.

Transaksjonene er anonyme, det er umulig å spore hvem som sender og mottar pengene, og de kan overføres på minnepinner eller elektronisk utenfor myndighetenes kontroll.

Dermed kan de utgjøre et hull i Kinas tradisjonelt strenge kapitalkontroll, ifølge eksperter.

Registreringsplikt

En annen grunn til bekymring hos dem som handler med bitcoin, er at kreative digitale innbruddstyver (hackere) kan bryte seg inn på deres elektroniske plattformer og stjele bitcoin som oppbevares der, skriver nyhetsbyrået Reuters.

Kinesiske myndigheter kommer til å kreve at profesjonelle aktører som handler med bitcoin, skal registrere seg hos telekommyndighetene.

Behov for reguleringer

Mange bitcointilhengere sier at de store kurssvingningene må flate ut før de digitale pengene kan tas i bruk i større omfang, som et tilnærmet friksjonsfritt betalingsmiddel.

I en slik sammenheng kan regulering være et virkemiddel, sier analytikere.

— Dette er en industri som trenger å bli styrt eller regulert. Det må tas hensyn til vanlige brukeres sikkerhet og interesser. Alt dette er forventet, sier adm. direktør Ron Cao i Lightspeed Venture Partners.

Investeringsfondet investerte nylig 5 millioner dollar (30 mill. kr) i den kinesiske bitcoinbørsen BTC China.

Bitcoin kommer trolig til å ha begrenset økonomisk betydning fordi volumet av transaksjoner med disse digitale pengene er svært beskjedent sammenlignet med transaksjoner med ordinære valutaer, ifølge analytikere.

Fakta Bitcoins Digital valuta, eller virtuelle penger, for pengetransaksjoner over internett.En ukjent person med pseudonymet Satoshi Nakamoto introduserte nettpengene i 2009.Brukerne er knyttet sammen i et lukket, kryptert nettverk.Innebygde sikkerhetsfunksjoner skal sørge for at det bare er eiere av bitcoins som kan bruke nettet til pengetransaksjoner.Flere nettbaserte selskaper godtar bitcoin som betalingsmiddel for kjøp og salg av blant annet klær, elektronikk, bøker, bruktbiler og IT-tjenester over nettet.Valutahandlere veksler vanlig valuta (dollar, rubler, yen etc.) i bitcoin gjennom nettsteder for slik valutahandel.Kilder: Wikipedia, The Economist, Financial Times Vis mer